**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

# ДОКЛАД

от Десислава Танева – министър на земеделието, храните и горите

**Относно:** Проект на Постановление за допълнение на Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на Европейския съюз за програмния период 2021 – 2027 г. (ДВ, бр. 46 от 2019 г.; изм. бр. 67 от 2019 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за допълнение на Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на Европейския съюз за програмния период 2021 - 2027 г. (ДВ, бр. 46 от 2019 г.; изм. бр. 67 от 2019 г.).

**Причини, които налагат приемането на акта**

Необходимостта от приемане на нормативния акт се обуславя от осигуряване на широко участие на заинтересованите страни в процеса по програмиране на средствата от Европейския земеделски фонд за развитие на селските райони и от Европейския фонд за гарантиране на земеделието.

С проекта на постановление се въвежда промяна на допустимите членове в състава на тематичната работна група за разработване на Стратегическия план за развитие на земеделието и селските райони за периода 2021-2027 г. В проекта са определени критериите, на които трябва да отговоря юридически лица в частна полза и кооперативните съюзи, както и процедурата за избор.

**Цели**

С цел гарантиране на възможност за участие на всички заинтересовани страни, за разлика от тематичните работни групи за разработване на другите програми, финансирани от европейски фондове за периода 2021 – 2027 г. е предвидено участие на юридически лица в частна полза и кооперативни съюзи. За да се избегне изкривяване на подпомагането и за да се разработят приложими на практика интервенции е необходимо те да бъдат консултирани с реалния земеделски бранш, който е представен от юридически лица с нестопанска цел в частна полза и кооперативните съюзи. С оглед всеобхватността, мащаба и разнородността на подпомагането включването като членове на тематичната работна група на юридически лица с нестопанска цел в частна полза и кооперативни съюзи ще се изготви документ, който най-ефективно и балансирано да отразява и адресира потребностите и приоритетите от финансиране както в земеделския сектор и в хранително-вкусова промишленост.

Във връзка с гореизложеното са включени съответни промени в Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на Европейския съюз за програмния период 2021 – 2027 г. (ДВ, бр. 46 от 2019 г.).

**Очаквани резултати от прилагането на акта**

С приемането на постановлението ще се създаде нормативна уредба за изготвяне на стратегическия план на Република България за участие в Общата селскостопанска политика на Европейския съюз през програмния период 2021 – 2027 г., отразяваща спецификите на заинтересованите страни. С приемането на проекта се стимулира по-ефективното участие на неправителствения сектор в подготовка на програмния документ.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието, храните и горите за 2020 г.

Проекта на акт не води до изменения в целевите стойности на показателите за изпълнение, в това число ключовите индикатори.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на постановление.

На основание чл. 26, ал. 3 и 4 от Закона за нормативните актове проектът на постановление, докладът (мотивите) към него, частичната предварителна оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 14 дни. По-краткият срок за обществена консултация ще даде възможност заинтересованите юридически лица с нестопанска цел своевременно да бъдат включени процедурата по разработване на Стратегическия план за развитие на земеделието и селските райони. Срокът е обвързан със задължението да се разработи проект на стратегически план до края на 2020 г., тъй като той обхваща периода 1 януари 2021 г. до 31 декември 2027 г. В съответствие с чл. 26, ал. 5 от Закона за нормативните актове, справката за постъпилите предложения и становища, заедно с обосновка за неприетите предложения в резултат на проведената обществена консултация, е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление за допълнение на Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на Европейския съюз за програмния период 2021 – 2027 г. е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8 от Устройствения правилник на Министерския съвет и на неговата администрация, предлагам Министерският съвет да приеме приложения проект на Постановление за допълнение на Постановление № 142 на Министерския съвет от 2019 г. за разработване на стратегическите и програмните документи на Република България за управление на средствата от фондовете на Европейския съюз за програмния период 2021 – 2027 г.

|  |  |
| --- | --- |
| **Приложениe:** | 1. Проект на Постановление на Министерския съвет; 2. Частична предварителна оценка на въздействието; 3. Становище на дирекция „Модернизация на администрацията“ в Министерския съвет; 4. Финансова обосновка; 5. Справка за отразяване на постъпилите по реда на чл. 32 – 34 от УПМСНА становища; 6. Справка за отразяване на получените предложения и становища от проведената обществена консултация; 7. Получени предложения и становища; 8. Проект на съобщение за средствата за масово осведомяване. |

С уважение,

**ДЕСИСЛАВА ТАНЕВА**

*Министър на земеделието, храните и горите*